Bush: Hezbollahu - përgjegjës për dhunën në Lindjen e Mesme
Sekretarja e Shtetit Condoleezza Rice do të shkojë në Lindjen e Mesme ku do të diskutojë me udhëheqësit rajonalë për zgjidhjen e konfli
Presidenti Bush dhe sekretarja e shtetit Condoleezza Rice do të takohen me diplomatë të lartë sauditë nesër për të diskutuar mbi vazhdimin e dhunës midis Izraelit dhe ekstremistëve të grupit Hezbollah përgjatë kufirit libanez. Sekretarja Rice do të niset për në Lindjen e Mesme, ku do të zhvillojë bisedime me kryeministrin izraelit Ehud Olmert dhe presidentin palestinez Mahmoud Abbas. Presidenti Bush tha se po dërgon sekretaren Rice në Lindjen e Mesme të takohet me udhëheqësit rajonalë për të gjetur mënyrën më të mirë për zgjidhjen e konfliktit. Kjo nënkupton Sirinë dhe Iranin, të cilat presidenti tha se ndihmojnë me armë Hezbollahun. Presidenti Bush vazhdon të kundërshtojë një armëpushim që e le Hezbollahun në jug të Libanit nga ku mund të ndërmarrë sulme të tjera kundër Izraelit. Ofensiva e Izraelit filloi kur Hezbollahu rrëmbeu dy ushtarë izraelitë dhe vrau tetë të tjerë në sulmin e 12 korrikut në Izrael. Zoti Bush tha se një armëpushim i tillë i brishtë do të çojë si rezultat në më shumë dhunë. Që nga fillimi i luftimeve presidenti Bush ka shprehur shqetësim rreth ndikimit që këto luftime do të kenë në qeverinë e zgjedhur në mënyrë demokratike të Libanit. Në fjalimin e tij të përjavshëm në radio, presidenti tha se kjo është një periudhë e vështirë dhe njëkohësiht provë për popullin libanez. Gjatë udhëtimit të saj në Lindjen e Mesme, Sekretarja Rice do të ndalojë në Romë për bisedime me zyrtarë nga një grup i formuar për të mbështetur qeverinë e Libanit. Ky grup përfshinë Shtetet e Bashkuara, Francën, Britaninë, Libanin, Bashkimin Evropian, Rusinë, Egjiptin, Arabinë Saudite, Italinë, Kombet e Bashkuara dhe Bankën Botërore. Para se të largohet, zonja Rice dhe presidenti Bush do të zhvillojnë bisedime në Shpëtinë e Bardhë me ministrin e jashtëm saudit, princin Saud al-Faisal dhe kreun e këshillit të sigurisë kombëtare të Arabisë Saudite, princin Bandar bin Sultan.